El conseller de Salut tramet a aquesta Comissió el Projecte de decret dels òrgans de direcció, d'assessorament i de consulta i participació en l'àmbit de la salut pública.
L'objecte del Projecte és, d'acord amb l'article 1, regular les funcions, la composició i les normes de funcionament dels òrgans de direcció, d'assessorament i de consulta i participació en l'àmbit de la salut pública següents: El Consell Assessor de Salut Pública; el Consell Consultiu de Salut Pública; la Comissió Directora de Salut Alimentària; el Comitè Científic Assessor de Seguretat Alimentària; el Consell de Salut Laboral i els consells territorials consultius i de coordinació de salut pública.
De conformitat amb allò establert en l'article 8.2.b) de la Llei 5/2005, de 2 de maig, de la Comissió Jurídica Assessora, és preceptiu, abans de l'aprovació del Projecte de decret, el dictamen d'aquest òrgan consultiu.
Marc normatiu en què s'insereix el Projecte de decret
Amb caràcter de bases de la sanitat, l'article 53 de la Llei 14/1986, de 25 d'abril, general de sanitat estableix que "1.
Les comunitats autònomes han d'ajustar l'exercici de les seves competències en matèria sanitària a criteris de participació democràtica de tots els interessats, així com dels representants sindicals i de les organitzacions empresarials.
Amb la finalitat d'articular la participació en l'àmbit de les comunitats autònomes, s'ha de crear el Consell de Salut de la comunitat autònoma.
A cada àrea, la comunitat autònoma ha de constituir, així mateix, òrgans de participació en els serveis sanitaris.
En àmbits territorials diferents dels esmentats a l'apartat anterior, la comunitat autònoma ha de garantir una participació efectiva".
La Llei 18/2009, de 22 d'octubre de salut pública, en el títol III, relatiu a l'organització del serveis de salut pública i amb l'objecte de prestar els serveis de la cartera de serveis de salut pública, va crear l'Agència de Salut Pública, i, com a estructura de la mateixa agència, els òrgans col·legiats següents: el Consell Assessor de Salut Pública, com a òrgan consultor sobre els aspectes tècnics i científics de la salut pública; el Consell de Salut Laboral, com a òrgan consultiu i participatiu per a les qüestions referents a la salut laboral, i el Consell de Participació, el qual, juntament amb els consells de salut dels governs territorials de salut, articulava la participació ciutadana en les funcions d'assessorament, consulta i seguiment sobre qüestions relacionades amb la salut pública.
La Llei 18/2009 també va mantenir com a òrgans integrats a l'Agència de Salut Pública, la Comissió Directora de Seguretat Alimentària i el Comitè Científic Assessor de Seguretat Alimentària, que eren òrgans de l'extinta Agència Catalana de Seguretat Alimentària que va crear la Llei 20/2002, de 5 de juliol, de seguretat alimentària, i que va perdre la personalitat jurídica amb l'entrada en vigor de la Llei 18/2009, si bé aquesta mateixa llei va mantenir aquesta Agència com a àrea especialitzada de l'Agència de Salut Pública (article 40).
La Llei 2/2014, de 27 de gener, de mesures fiscals, administratives, financeres i del sector públic, en compliment de l'objectiu de racionalització i simplificació del sector públic, va extingir la personalitat jurídica de l'Agència de Salut Pública i va encomanar al Govern la regulació de l'estructura mitjançant la qual el Departament de Salut ha de dur a terme els objectius i les funcions assignades a l'ens suprimit.
Tanmateix, la Llei manté la vigència amb rang reglamentari de la regulació del Consell Assessor de Salut Pública, del Consell de Salut Laboral, del Consell de Participació, de la Comissió Directora de Seguretat Alimentària i del Comitè Científic Assessor de Seguretat Alimentària (article 163.5.b), c), d) i e)).
El Decret 119/2014, de 5 d'agost, reestructura el Departament de Salut i estableix en l'article 36 que la Secretaria de Salut Pública i els òrgans en què s'estructura, d'acord amb l'àmbit funcional corresponent i les previsions contingudes en el Decret, assumeix les funcions executives pròpies de l'Agència de Salut Pública de Catalunya amb els mitjans i recursos associats, i com a tal és l'òrgan a través del qual s'integren en el Departament de Salut els òrgans col·legiats que la Llei 18/2009 ha mantingut.
D'acord amb l'article 162.3.b) de l'Estatut d'autonomia de Catalunya (EAC), correspon a la Generalitat, en matèria de sanitat i salut pública, la competència compartida en l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits, incloent-hi la salut laboral, la sanitat animal amb efectes sobre la salut humana, la sanitat alimentària, la sanitat ambiental i la vigilància epidemiològica.
També s'ha de tenir en compte la competència exclusiva que l'Estatut reconeix a la Generalitat en matèria d'organització de la seva administració, i sobre les diverses modalitats organitzatives i instrumentals per a l'actuació administrativa (art.150.b) EAC).
L'article 39 de la Llei 13/2008, de 5 de novembre, del president de la Generalitat i del Govern, estableix que correspon al Govern la titularitat de la potestat reglamentària en l'exercici de les competències de la Generalitat.
L'article 40 de la llei esmentada estableix que les disposicions generals dictades pel Govern han d'adoptar la forma de decret.
Altrament, cal tenir en compte l'habilitació específica de l'article 163.6 de la Llei 2/2014, de 27 de gener, de mesures fiscals, administratives, financeres i del sector públic, que estableix que el Govern ha d'aprovar en el termini de sis mesos a comptar de l'entrada en vigor d'aquesta Llei l'estructura mitjançant la qual el departament competent en matèria de salut ha de dur a terme els objectius i les funcions assignats a l'Agència de Salut Pública de Catalunya.
El projecte normatiu, que ha estat tramitat a iniciativa de la Secretaria de Salut Pública, s'ajusta al procediment d'elaboració de disposicions reglamentàries establert en el capítol IV de la Llei 26/2010, com es veurà tot seguit.
Els documents que conformen l'expedient es troben correctament indexats, numerats i ordenats cronològicament, d'acord amb el que disposa l'article 63 de la Llei 26/2010.
Aquests documents figuren degudament signats pels òrgans competents.
L'expedient incorpora les memòries previstes en l'article 64 de la Llei 26/2010.
La memòria general de data 10 de novembre de 2014 conté el contingut legalment exigit i justifica degudament la necessitat de la disposició reglamentària i l'adequació als fins que es persegueixen.
La memòria d'avaluació de l'impacte de les mesures proposades, de la mateixa data, inclou l'informe d'impacte pressupostari, econòmic i social i d'impacte normatiu.
Aquesta memòria completa la justificació de les mesures adoptades en la mesura que incorpora els objectius que pretén la nova regulació dels òrgans col·legiats que efectua la norma projectada: el foment de la transparència i l'accés a la informació mitjançant la publicació dels criteris de selecció del Consell Assessor de Salut pública, homogeneïtzació del règim de funcionament de tots els òrgans, unificació del termini de vigència dels nomenaments dels membres, introducció dels mitjans electrònics en la convocatòria de les reunions i previsió de reunions telemàtiques en el règim de funcionament i la incorporació de la imparcialitat i independència com a principis d'actuació dels membres dels òrgans col·legiats en l'exercici de les seves funcions.
L'informe d'impacte pressupostari indica que la norma no té impacte en el pressupost, ni representa un increment de la despesa del Departament de Salut.
L'informe d'impacte social destaca la rellevància de la participació en relació amb les polítiques de salut pública que la Llei 18/2009, de 22 d'octubre, en l'article 3.h) preveu com a principi informador en l'ordenació i execució de les actuacions, les prestacions i els serveis en matèria de salut pública.
L'informe d'impacte de gènere ha estat sol·licitat a l'Institut Català de les Dones, que ha formulat diverses recomanacions dirigides a incorporar en la composició dels òrgans col·legiats el principi de representació equilibrada d'homes i dones i la perspectiva del gènere en el desenvolupament de les funcions.
També ha proposat incorporar en el Consell Consultiu de Salut Pública membres en representació del Consell Nacional de Dones de Catalunya i incloure entre les funcions del Comitè Científic Assessor la de vetllar per la integració expressa i operativa de la perspectiva de gènere.
Les observacions formulades han estat degudament valorades en la memòria de les observacions i al·legacions presentades en el tràmit de participació i, en bona part ateses.
El Projecte de decret ha estat sotmès al tràmit d'informació pública i al tràmit d'audiència a les entitats que s'assenyalen en els antecedents.
En el tràmit d'informació pública van formular-hi al·legacions el Col·legi de Dietistes i Nutricionistes i el Col·legi de Terapeutes Ocupacionals de Catalunya.
En el tràmit d'audiència en van formular les següents: Coordinadora d'Usuaris de la Sanitat; Sindicat d'Infermeria (SATSE); Unió General de Treballadors de Catalunya (UGT); Consell d'Empreses Distribuïdores d'Alimentació de Catalunya (CEDAC); Comissió Obrera Nacional de Catalunya (CCOO); Associació de Mútues d'Accidents de Treball de Catalunya; Consorci de Salut i d'Atenció Social de Catalunya; Federació de Municipis de Catalunya; Foment del Treball Nacional i Associació Catalana de Municipis.
L'Associació Catalana d'Entitats Preventives Acreditades, l'Acadèmia de Ciències Mèdiques i de la Salut de Catalunya i Balears i l'Institut Català de la Salut van donar la conformitat al text del Projecte.
Les observacions formulades han estat degudament valorades en la memòria d'al·legacions presentades.
Pel que fa al tràmit de consulta interdepartamental, la memòria d'al·legacions i observacions formulades i l'informe jurídic final assenyalen que aquest tràmit es va efectuar i que cap departament no hi va formular observacions.
Només en va formular l'Oficina del Govern, per escrits de 13 i 17 de novembre de 2014, que han estat degudament valorades per l'Assessoria Jurídica, i ateses.
Finalment, convé destacar en aquest punt que l'informe jurídic posa de manifest que es va donar trasllat del Projecte de decret a l'Ajuntament de Barcelona a través del Grup de Treball sobre participació normativa de la Comissió Mixta Generalitat de Catalunya-Ajuntament de Barcelona en aplicació de l'Acord subscrit entre ambdues administracions sobre la participació de l'Ajuntament de Barcelona en les iniciatives normatives de la Generalitat que incideixen en el règim especial establert per la Carta municipal de Barcelona i que no es va fer arribar al Departament de Salut cap observació o al·legació a valorar.
S'incorporen a l'expedient els informes preceptius establerts normativament d'acord amb la matèria que regula el Projecte, el qual s'ha sotmès a informe de la Direcció General de Pressupostos, qui ha informat sobre la iniciativa amb caràcter favorable.
Així mateix, s'ha sotmès a informe de l'Àrea d'Organització de l'Administració i del Sector Públic de la Secretaria d'Administració i Funció Pública, qui n'ha formulat diverses observacions, amb caràcter de recomanacions, que també han estat valorades en la memòria d'observacions i majoritàriament ateses.
Hi figura, també, el certificat de la Secretaria de la Comissió de Govern Local de Catalunya, que acredita que aquest òrgan va informar amb caràcter favorable sobre el Projecte i que l'Acord es va adoptar per consens entre els representants de l'Administració de la Generalitat i de les organitzacions associatives de les entitats locals.
No hi consta el text íntegre de l'acta de la sessió en el qual es recullen els assistents i les opinions expressades en relació amb el projecte sotmès a dictamen, tal com aquesta Comissió ha considerat que és oportú d'incorporar (dictàmens 116/2011, 161/2011, 186/2011, 127/2012 i 198/2015).
L'expedient incorpora l'informe jurídic inicial i l'informe jurídic final.
Clou l'expedient el certificat del secretari del Govern que fa constar que, en la sessió del Consell Tècnic de la Generalitat de Catalunya del dia 26 de maig de 2015, la iniciativa normativa SIG14SLT1007 corresponent al Projecte de decret dels òrgans de direcció, d'assessorament i de consulta i participació en l'àmbit de la salut pública va quedar vista, amb caràcter previ a la sol·licitud de dictamen de la Comissió Jurídica Assessora.
V. Observacions sobre contingut del Projecte
En la memòria i en l'informe jurídic s'assenyala que l'objectiu principal que es vol portar a terme amb aquest projecte és adequar l'estructura, composició i funcions dels òrgans de direcció, d'assessorament i consulta i participació en l'àmbit de la salut pública, creats per la llei de salut pública, abans assenyalats, a la nova realitat jurídica que suposa la desaparició de l'Agència de Salut Pública de Catalunya com a persona jurídica i la reassumpció de funcions per part de l'estructura departamental, i així corregir les disfuncions evidenciades en la regulació vigent.
També s'aprofita el Projecte per a modificar la denominació del Consell de Participació, que passa a tenir la de Consell Consultiu de Salut Pública.
Segons s'indica en el mateix preàmbul i en l'informe jurídic, aquest canvi és estrictament nominatiu, tota vegada que es manté el caràcter participatiu de l'òrgan -reforçat amb un increment de membres- així com les seves funcions.
La nova denominació, segons s'assenyala, vol posar l'accent no tant en la composició com en la finalitat de les intervencions del Consell.
El Projecte crea una nova estructura participativa en l'àmbit de les regions sanitàries del Servei Català de la Salut, de manera que preveu la constitució, en l'àmbit territorial de cada regió sanitària, d'un consell consultiu i de coordinació de salut pública, que també ha de tenir representació en el consell de salut de la regió sanitària corresponent.
És a dir, es creen els consells territorials consultius i de coordinació de salut pública com a estructures paral·leles als consells de salut de les regions sanitàries però específiques de l'àmbit de la salut pública.
Aquest projecte està connectat amb el projecte de decret dels òrgans de participació comunitària en el sistema sanitari públic de Catalunya, que té per objecte la regulació dels òrgans de participació de l'Administració local i de la societat civil en el sistema sanitari públic de Catalunya -Consell de Salut de Catalunya i els consells de participació territorial de salut-, en la mesura que preveu la integració d'una representació del Consell Consultiu de Salut Pública en el Consell de Salut de Catalunya i del consells territorials consultius i de coordinació de salut pública en el consells de salut de la regió sanitària corresponent.
És per aquest motiu que caldrà l'aprovació simultània dels dos decrets.
La norma projectada consta d'un preàmbul i de 20 articles distribuïts en 6 capítols, una disposició addicional una disposició transitòria i una disposició derogatòria.
- El capítol I (articles 1 i 2): L'article 1 regula l'objecte de la norma, que és la de regular les funcions, la composició i les normes de funcionament dels òrgans de direcció, d'assessorament i de consulta i participació en l'àmbit de la salut pública esmentats, i l'article 2 integra els òrgans col·legiats objecte de regulació a la Secretaria de Salut Pública del Departament de Salut.
- El capítol II (articles 3, 4 i 5) regula les funcions, la composició i el règim de funcionament del Consell Assessor de Salut Pública.
- El capítol III (articles 6, 7 i 8) regula les funcions, la composició i el règim de funcionament del Consell Consultiu de Salut Pública
- El capítol IV (articles 9, 10 i 11) regula les funcions, la composició i el règim de funcionament de la Comissió Directora de Seguretat Alimentària.
- El capítol V (articles 12, 13 i 14) regula les funcions, la composició i el règim de funcionament del Comitè Científic Assessor de Seguretat Alimentària.
- El capítol VI (articles 15, 16 i 17) regula les funcions, la composició i el règim de funcionament del Consell de Salut Laboral.
- El capítol VII (articles 18, 19 i 20) regula l'àmbit territorial, funcions, composició i règim de funcionament dels consells territorials consultius i de coordinació de salut pública.
El Projecte de decret que desenvolupa les funcions, la composició i les normes de funcionament dels òrgans de direcció, d'assessorament i de consulta i participació en l'àmbit de la salut pública s'ajusta al marc normatiu en què s'insereix, conformat per la Llei 18/2009, de 22 d'octubre, de salut pública, i per la Llei 2/2014, de 27 de gener, de mesures fiscals i administratives, que en l'article 163 va extingir la personalitat jurídica de l'Agència.
La Comissió formula les consideracions següents al contingut del Projecte, tenint en compte que es tracta d'una disposició de caràcter organitzatiu, que sistematitza i ordena les funcions d'òrgans que ja existeixen.
- En el paràgraf 5, el verb "s'estableix" sembla que s'hauria de modificar per "estableix", per mantenir la concordança de la frase.
- El paràgraf setè, que s'inicia amb "D'altra banda, la mateixa Llei 2/2014", es podria considerar sobrer en la mesura que fa referència a uns òrgans col·legiats que no són pròpiament objecte de regulació d'aquest Projecte, sinó del Projecte de decret dels òrgans de participació comunitària en el sistema sanitari públic.
De fet, aquest paràgraf, encara que amb una redacció una mica diferent, ja s'incorpora en el preàmbul d'aquest últim Projecte de decret.
- El preàmbul s'hauria de completar amb una referència als títols competencials de la Generalitat en la matèria objecte de regulació.
Capítol I (disposicions generals)
Conté dos preceptes, que tracten l'objecte i l'adscripció del òrgans que regula:
Tal i com ja s'ha assenyalat, els òrgans col·legiats que aquest precepte identifica com a objecte de regulació es van crear a la Llei 18/2009, llevat dels consells territorials consultius i de coordinació de salut pública, que són de nova creació.
El Consell de Participació regulat en l'article 26 de la Llei passa a tenir la denominació de "Consell Consultiu de Salut Pública".
L'article 163 de la Llei 2/2014, de 27 de gener, de mesures fiscals i administratives, que extingeix la personalitat jurídica de l'Agència de Salut Pública, deroga els articles de la Llei que regulen aquests òrgans col·legiats però en manté la vigència amb rang reglamentari.
La integració dels òrgans objecte de regulació a la Secretaria de Salut Pública és coherent amb el Decret 119/2014, de 5 d'agost, de reestructuració del Departament de Salut, l'article 36.2 del qual preveu expressament la integració d'aquests òrgans en el Departament de Salut mitjançant la Secretaria de Salut Pública.
La resta de capítols es dediquen a cadascun dels òrgans objecte de regulació.
Convé remarcar que el Projecte tracta formalment tots els òrgans de la mateixa manera: parla de les funcions, la composició, i el règim de funcionament, la qual cosa clarifica la identificació de cada òrgan i permet, per la via de la simple comparació, diferenciar els uns dels altres.
Capítol sobre el Consell Assessor de Salut Pública, que és l'òrgan consultor sobre els aspectes tècnics i científics de la salut pública.
Les funcions previstes en aquest article 3 són pràcticament coincidents amb la regulació vigent (article 14 del Decret 366/2011, de 12 de juliol, pel qual s'aproven els Estatuts de l'Agència de Salut Pública de Catalunya), si bé s'hi afegeix com a funció nova la prevista en la lletra a) del Projecte, consistent a assessorar els òrgans de l'Administració de la Generalitat en les qüestions relacionades amb la salut pública.
La composició del Consell Assessor també és coincident amb l'article 15 del Decret 366/2011.
Es valora positivament el fet que a l'article 4.3 s'incorpori la previsió que els criteris de selecció dels membres -que tindran en compte l'adequació de les persones candidates a les funcions a desenvolupar, d'acord amb la reconeguda solvència i experiència en el seu específic camp d'actuació com també la seva independència- s'hagin d'aprovar pel Departament de Salut i es facin públics a la web del Departament competent.
Tanmateix, convindria concretar l'instrument d'aprovació d'aquests criteris, que sembla que podria ser mitjançant Resolució del titular del Departament que caldria publicar al DOGC, a banda de a la web.
En el punt 3, quan es refereix a les disposicions legals d'aplicació preferent, es podria afegir l'incís "d'acord amb el que preveu l'article 13 de la Llei 26/2010" per a augmentar la precisió i afavorir la seguretat jurídica.
Capítol sobre el Consell Consultiu de Salut Pública, que es defineix com l'òrgan de participació central sobre qüestions relacionades amb la salut pública i la salut en general.
Les funcions que s'assignen al Consell Consultiu de Salut Pública són, amb algun matís de redacció, les mateixes que s'estableixen e l'article 19 del Decret 366/2011, llevat que s'ha suprimit la funció que figura en la lletra a) d'aquest decret ("Assessorar sobre les directrius generals i en tots els assumptes relacionats amb la salut pública al Consell d'Administració").
La composició del Consell afegeix, en relació amb la prevista en l'article 18 del Decret 366/2011, una persona en representació del Consell General d'Aran i una altra en representació de l'Agència de Salut Pública de Barcelona, així com representació de les organitzacions sindicals més representatives, a banda de la representació sindical vinculada a l'àmbit sanitari que el Decret vigent ja preveu, si bé acotada específicament a l'àmbit de la salut pública.
Capítol sobre la Comissió Directora de Seguretat Alimentària, que és l'òrgan directiu per als temes específics d'avaluació i comunicació dels beneficis i els riscos en seguretat alimentària.
La composició i les funcions de la Comissió Directora de Seguretat Alimentària, regulades en els articles 9 i 10 del Projecte, són bàsicament coincidents amb les previsions de l'article 45 de la Llei 18/2009, vigent amb rang reglamentari.
Capítol sobre el Comitè Científic Assessor de Seguretat Alimentària, òrgan assessor sobre els aspectes tècnics i científics de la seguretat i qualitat alimentàries.
La composició i les funcions del Comitè Científic Assessor de Seguretat Alimentària previstes als articles 12 i 13 també són pràcticament coincidents amb les previstes en l'article 46 de la Llei 18/2009.
A l'article 14.2, segon paràgraf, cal substituir el terme "Consell" per "Comitè".
L'article 14.3 estableix el caràcter públic dels informes, estudis i dictàmens que emet el Comitè Científic Assessor de Seguretat Alimentària, llevat dels casos en què el departament competent en matèria de salut determini el contrari.
Caldria afegir que els supòsits en què el departament competent en matèria de salut determini que els informes, estudis i dictàmens no tenen caràcter públic s'han d'ajustar a les excepcions previstes en la Llei 19/2014, de 29 de desembre, de transparència, accés a la informació pública i bon govern.
Capítol dedicat al Consell de Salut Laboral, òrgan consultiu i participatiu per a les qüestions referents a la salut laboral.
Les funcions del Consell de Salut laboral establertes en l'article 15 són coincidents amb les previstes en l'article 32 del Decret 366/2011.
Pel que fa a la composició de l'òrgan, les úniques modificacions que s'hi ha incorporat amb relació a la regulació vigent és que s'hi ha inclòs representació a proposta dels Consell de Col·legis de Metges de Catalunya i del Consell de Col·legis d'Infermers i d'Infermeres en l'àmbit de les especialitats de medicina del treball i infermeria del treball, respectivament, i representació de les entitats acreditades com a serveis de prevenció de riscos laborals, a proposta de l'Associació de Mútues d'Accidents de Treball.
En l'article 17.2, segon paràgraf, que estableix el termini d'emissió dels dictàmens no vinculants, es reiteren les mateixes observacions formulades en relació amb els articles 5.2 i 14.2
Capítol sobre els consells territorials consultius i de coordinació de salut pública (de nova creació).
Es preveu que en l'àmbit territorial de cadascuna de les regions sanitàries del Servei Català de la Salut s'ha de constituir el consell consultiu i de coordinació de la salut pública corresponent.
Als consells territorials consultius i de coordinació de salut pública se'ls atribueixen les mateixes funcions que al Consell Consultiu de Salut Pública, llevat de la d'informar sobre projectes normatius que tinguin incidència en l'àmbit de la salut pública.
D'altra banda, la seva composició, pel que fa a les característiques i representativitat de les persones membres, també es molt similar amb la del Consell Consultiu de Salut Pública, si bé no ho és des d'un punt de vista numèric.
L'informe emès per l'Àrea d'Organització de l'Administració i del Sector Públic, després de formular aquesta mateixa observació, assenyalava que resultava estrany que malgrat aquesta proximitat funcional, matisada únicament pels àmbits d'actuació territorial diferent dels dos òrgans, no hi hagués cap previsió de relació o coordinació de les seves funcions, la qual cosa sembla que seria aconsellable.
Aquesta observació no ha estat atesa per l'òrgan impulsor i no en consta la deguda justificació, que caldrà incorporar en l'expedient.
Dóna un termini de tres mesos comptadors des de la entrada en vigor del Decret per a constituir el Consell de Salut Laboral, el Consell Consultiu de Salut Pública i els consells territorials consultius i de coordinació de salut pública.
Estableix que el Consell Assessor de Salut Pública, constituït abans de l'entrada en vigor del Decret, s'ha d'adaptar a aquest quant a la composició.
Igualment, indica que la Comissió Directora de Seguretat Alimentària i el Comitè Científic Assessor de Seguretat Alimentària, constituïts abans de l'entrada en vigor del Decret, disposen de tres mesos per a adaptar-se a aquest quant a la composició.
Deroga diversos articles de la Llei 18/2009, de 22 d'octubre, que tenen rang reglamentari, i d'altres del Decret 366/20111, de 12 de juliol, pel qual s'aproven els Estatuts de l'Agència de Salut Pública de Catalunya.
A l'últim, aquest disposició final única disposa que el Decret entrarà en vigor l'endemà de la seva publicació en el Diari Oficial de la Generalitat de Catalunya, previsió raonable tenint en compte que l'article 163.6 de la Llei 2/2014, de 5 d'agost, estableix un termini de sis mesos per a aprovar l'estructura mitjançant la qual el departament competent en matèria de salut havia de dur a terme els objectius i funcions assignats a l'Agència de Salut Pública de Catalunya.
Un cop considerades les observacions que conté aquest dictamen, el conseller de Salut pot sotmetre a l'aprovació del Govern el Projecte de decret dels òrgans de direcció, d'assessorament i de consulta i participació en l'àmbit de la salut pública.